钦定古今图书集成/明伦汇编/交谊典/第054卷 > 《序饮》前人
## 钦定古今图书集成/明伦汇编/交谊典/第054卷 > 《序饮》前人

买小丘，一日锄理，二日洗涤，遂置酒溪上。向之为《记》，
所谓牛马之饮者，离坐其背，实觞而流之，接取以饮。
乃置监史，而令曰：“当饮者，举筹之十寸者三，逆而投
之，能不洄于洑，不止于坻，不沈于底者过；不饮而洄
而止而沈者，饮如筹之数。”既或投之，则旋眩滑汨，若
舞若跃，速者迟者，去者往者，众皆据石注视欢抃以
助其势，突然而逝，乃得无事。于是或一饮，或再饮。客
有娄生图南者，其投之也，一洄一止，一沈，独三饮，众
乃大笑。驩甚，余病痞，不能饮酒，至是醉焉，遂损益其
令，以穷日夜而不知归。吾闻昔之饮酒者，有揖让酬
酢百拜以为礼者，有叫号屡舞如沸如羹以为极者，
有裸裎袒裼以为达者，有资金石丝竹之乐以为和
者，有促数纠逖以为密者。今则《举异》是焉。故舍百拜
而礼，无叫号而极，不袒裼而达，非金石而和，去纠逖
而密。简而同，肆而恭，衎衎而从容，于以合山水之乐，
成君子之心。宜作《序饮》，以贻后人。